Hans Andersen (V), 2024-09-10:
Tak for det.
Dansk økonomi er stærkere end nogen sinde.
Når jeg skal beskrive dansk økonomi og de ambitioner, Venstre og regeringen har, kan man bruge det, jeg kalder for den borgerlige tjekliste for dansk økonomi: Dansk økonomi er kernesund, beskæftigelsen er historisk høj, inflationen er under kontrol, reallønnen er endelig stigende igen, der er historisk store skattelettelser til over tre millioner arbejdende danskere, ældreområdet er frisat, den borgernære velfærd i kommuner og regioner får det største løft i henholdsvis 15 og 14 år, danskernes tryghed er styrket, forsvaret har fået et historisk løft for milliarder, familieejede virksomheder har fået skattelettelser og mere gennemskuelige rammevilkår, klimamål for 2025 er opnået.
Og ud for den grønne trepart, som vi har talt så meget om, står der med store bogstaver: Landet.
Og nu starter den vigtige opgave med at få den realiseret.
Konklusionen på tjeklisten må være, at vi har et stærkt velfærdssamfund, der hviler på et økonomisk ansvarligt grundlag.
Venstre skubber Danmark i en borgerlig retning.
Det er det ansvarlige både-og, Venstre har arbejdet for i mange år.
For det er muligt.
Det er muligt at prioritere historiske løft af den borgernære velfærd og samtidig sikre danskerne skattelettelser for samlet mere end 7 mia. kr.
I Venstre har vi længe gerne villet genindføre håndværkerfradraget, faktisk lige siden den socialdemokratiske etpartiregering afskaffede det grønne håndværkerfradrag.
Nu genindfører vi det.
Nu bliver det igen billigere for hundredtusindvis af danskere, der førhen brugte håndsrækningen til at energirenovere deres bolig.
Om huset trænger til nye, klimavenlige vinduer, sikring mod stigende grundvand eller en ny varmepumpe, kan danskerne allerede fra næste år få hjælp til det i form af en skattelettelse.
Det er vi stolte af i Venstre.
En anden opgave, som Venstre også har taget fat på, er den voldsomme vækst i antallet af statslige ansatte, der arbejder med administration, tilsyn og kontrol.
Det er ressourcer, som vi kan bruge langt bedre til gavn for danskerne.
Regeringen har allerede taget fat i problemet.
Fra i år og frem er der en rammereduktion på 400 mio. kr. til statslig administration, ligesom kommuner og regioner jo også holder for.
Vi foreslår fra næste år yderligere at beskære rammen til administration i staten for 500 mio. kr., og det gør vi igennem opgavebortfald, der angiver, hvad der ikke længere skal være en statslig opgave.
På den måde fjerner vi 1.000 statslige ansatte.
Og det er jo ikke, fordi netop de 1.000 medarbejdere er dårlige til deres arbejde eller ingen værdi skaber, men udviklingen har været meget voldsom.
Pengene kan bruges tættere på borgerne.
Hænderne kan være produktive i den private sektor.
Derfor er det også vigtigt for mig at sige, at opgaven med at nedbringe antallet af administrativt ansatte slet ikke kan stå alene.
Der må tages andre værktøjer i brug.
Jeg er glad for det arbejde, mange kommuner, regioner og nu også staten gør ved at bruge kunstig intelligens.
Der er et stort potentiale for at frigøre endnu flere ressourcer, både penge og mennesker, til gavn for danskerne.
Vi skal høste frugterne, så vi kan prioritere midlerne til den borgernære velfærd og stille højt kvalificeret arbejdskraft til rådighed for danske virksomheder, så deres produktivitet kan løftes.
Men vi er jo ikke kun optaget af antallet af statslige ansatte eller renoveringen af danskernes hjem.
Vi er sådan set også optaget af dem, der bor der.
For det er jo ikke altid lige nemt at være familie.
I en hektisk hverdag ender tiden hurtigt med at være den vigtigste valuta.
Venstre vil tage første skridt på vejen til at hjælpe de pressede familier.